KOMISSION PÄÄTÖS,
tehty 18 päivänä lokakuuta 1994,
yhteisön taloudellisesta lisäavusta yhteisön klassisen sikaruton referenssilaboratorion toiminnalle (Hannoverin eläinlääketieteellinen koulu, Hannover, Saksa) (94/676/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tietyistä eläinlääkintäalan kustannuksista 26 päivänä heinäkuuta 1990 tehdyn neuvoston päätöksen 90/424/ETY(1), sellaisena kuin se on viimeksi muutettuna päätöksellä 94/370/EY(2), ja erityisesti sen 28 artiklan,
sekä katsoo, että
yhteyslaboratorion nimeämisestä klassista sikaruttoa varten ja sen toiminnasta 19 päivänä lokakuuta 1981 tehdyn neuvoston päätöksen 81/859/ETY(3) mukaisesti jäsenvaltioissa klassisen sikaruton taudinmäärityksestä vastaavien laboratorioiden yhteistyöelimenä toimiminen on annettu saksalaisen "Institut für Virologie der Tierärztlichen Hochschule Hannover" -laitoksen tehtäväksi; päätöksen 81/859/ETY 5 artiklan määräykset rajoittavat yhteistyöelimen tehtävän kestämään viisi vuotta,
päätöksessä 81/859/ETY määrättyjen toimenpiteiden voimassaoloaikaa pidennettiin edelleen viidellä vuodella päätöksellä 87/65/ETY(4); edellä mainitun päätöksen mukaisesti toteutetut toimenpiteet on saatettu loppuun helmikuussa 1993,
päätöksen 93/384/ETY(5) mukaisesti Hannoverin eläinlääketieteellisen koulun virusopin laitos on vahvistettu yhteisön klassisen sikaruton referenssilaboratorioksi,
yhteisön taloudellisesta avusta yhteisön klassisen sikaruton referenssilaboratorion toiminnalle tehdyn päätöksen 93/667/EY(6) mukaisesti Euroopan yhteisö ja Hannoverin eläinlääketieteellisen koulun virusopin laitos ovat tehneet sopimuksen; tämän sopimuksen voimassaoloaikaa olisi pidennettävä, jotta referenssilaboratorio pystyisi suorittamaan toimensa ja täyttämään direktiivin 80/217/ETY liitteessä VI määrätyt tehtävät,
yhteisön taloudellista apua olisi annettava uudelleen vuodeksi; tätä määräystä tarkastellaan uudelleen avun pidentämiseksi ennen määräajan päättymistä, ja
tässä päätöksessä määrätyt toimenpiteet ovat pysyvän eläinlääkintäkomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Yhteisö antaa yhteisön klassisen sikaruton referenssilaboratoriolle taloudellista lisäapua enintään 130 000 ecua.
2 artikla
1 Päätöksessä 93/667/EY määrättyä sopimusta pidennetään vuodella 1 artiklan tarkoituksiin.
2 Maatalouden pääosaston pääjohtajalla on valtuudet allekirjoittaa sopimukseen liittyvä lisäys Euroopan yhteisöjen komission puolesta.
3 Edellä 1 artiklassa määrätty taloudellinen apu maksetaan referenssilaboratoriolle päätöksessä 93/667/EY määrätyn sopimuksen mukaisesti.
3 artikla
Tämä päätös on osoitettu kaikille jäsenvaltioille
Tehty Brysselissä 18 päivänä lokakuuta 1994.